**วิเคราะห์ผลกระทบที่อาจเกิดขึ้นจาก**

**ร่างพระราชบัญญัติกำหนดค่าธรรมเนียมการใช้ยานยนตร์บนทางหลวงและสะพาน (ฉบับที่ ..) พ.ศ. ....**

**1. ผู้ซึ่งได้รับผลกระทบจากการบังคับใช้กฎหมาย**

1.1 ผู้มีหน้าที่ตามร่างกฎหมายหรือที่จะได้รับผลกระทบจากร่างกฎหมายนั้นโดยตรง

1.2 ผู้ที่อยู่ในพื้นที่ที่อาจได้รับผลกระทบจากร่างกฎหมาย

**2. ผลกระทบที่เกิดขึ้นแก่บุคคลดังกล่าว**

2.1 ด้านเศรษฐกิจ

* เชิงบวก
1. การระดมทุนผ่านกองทุนรวมโครงสร้างพื้นฐานฯ เพื่อเป็นแหล่งเงินทางเลือกในการพัฒนาโครงสร้างพื้นฐานด้านทางหลวง จะช่วยให้การพัฒนาโครงข่ายทางหลวงพิเศษระหว่างเมืองเส้นทางใหม่ที่ทันสมัยและมีมาตรฐานสูง ซึ่งต้องใช้เงินลงทุนในโครงการสูงมาก สามารถดำเนินการได้สอดคล้องกับ
ความต้องการและแผนการดำเนินงานมากยิ่งขึ้น ซึ่งการพัฒนาระบบโครงข่ายทางหลวงพิเศษระหว่างเมือง
ให้ครอบคลุมไปยังภูมิภาคต่างๆ จะช่วยลดต้นทุนและลดระยะเวลาการขนส่งสินค้าและบริการ และเพิ่มความปลอดภัยในการเดินทาง เพิ่มขีดความสามารถในการแข่งขันของประเทศ เกิดผลตอบแทนทางเศรษฐกิจ ส่งผลในระยะยาวให้เกิดการพัฒนาเศรษฐกิจการค้าและความเจริญของจังหวัดและเมืองต่างๆ ของประเทศไทยอย่างก้าวกระโดด ทำให้เกิดเมืองเศรษฐกิจขนาดใหญ่นอกเหนือจากกรุงเทพมหานคร
2. การระดมทุนผ่านกองทุนรวมโครงสร้างพื้นฐานฯ ยังช่วยลดภาระการก่อหนี้สาธารณะและการใช้งบประมาณของรัฐในการลงทุนโครงสร้างพื้นฐาน และสามารถใช้เงินงบประมาณหรือหนี้สาธารณะไปใช้พัฒนาประเทศที่จำเป็นในด้านอื่นได้
3. การนำรายได้ค่าตอบแทนจากการลงทุนจัดให้มีหรือการเข้าบริหารจัดการที่พักริมทางกลับมาใช้ในการติดตามและกำกับดูแลสัญญาการร่วมลงทุนกับเอกชนที่เป็นผู้ลงทุนและบริหารจัดการที่พักริมทางดังกล่าวเพื่อให้ผู้ใช้บริการมีความพึงพอใจ ซึ่งจะช่วยทำให้มีจำนวนผู้ใช้บริการที่พักริมทางมากยิ่งขึ้น
จะก่อให้เกิดประโยชน์ทางด้านเศรษฐกิจ จากการลดความสูญเสียชีวิตและทรัพย์สินจากอุบัติเหตุจราจรที่มีสาเหตุจากความเหนื่อยล้าหรือหลับใน ตลอดจนจำนวนผู้ใช้บริการที่พักริมทางที่มากขึ้น จะช่วยส่งเสริมการกระจายรายได้ไปสู่ชุมชนผ่านการจ้างแรงงานและจำหน่ายสินค้าผลิตภัณฑ์ในท้องถิ่น

ผู้ได้รับผลกระทบเชิงบวก

หน่วยงานของรัฐที่รับผิดชอบ กำกับ ดูแล ทางหลวงแต่ละประเภท และประชาชนทั่วไป

* เชิงลบ

ไม่มี

ผู้ได้รับผลกระทบเชิงลบ

ไม่มี

2.2 ด้านสังคม

* เชิงบวก
1. รัฐสามารถนำเงินงบประมาณ และวงเงินหนี้สาธารณะไปใช้ประโยชน์ในการพัฒนาโครงสร้างพื้นฐานอื่นหรือบริการสาธารณะที่จำเป็น เพื่อตอบสนองความต้องการและยกระดับคุณภาพชีวิตของประชาชน
2. การพัฒนาระบบโครงข่ายทางหลวงพิเศษระหว่างเมืองเส้นทางใหม่เพิ่มมากขึ้น รวมถึงการจัดให้มีสิ่งอำนวยความสะดวกบริเวณที่พักริมทางที่มีการบริการจัดการอย่างมีประสิทธิภาพและผู้ใช้บริการเกิดความพึงพอใจ จะมีส่วนช่วยเสริมให้ประชาชนเดินทางและการขนส่งสินค้าได้สะดวกมากยิ่งขึ้น เกิดการกระจายความเจริญลงสู่จังหวัดและเมืองต่างๆ ส่งเสริมการเดินทางท่องเที่ยว ช่วยสร้างรายได้และพัฒนาคุณภาพชีวิตให้สังคมต่างๆ มีความเป็นอยู่ที่ดียิ่งขึ้น
3. การกำหนดให้สามารถนำเงินค่าธรรมเนียมมาใช้ในการก่อสร้าง ขยาย บูรณะ และบำรุงรักษาทางบริการที่จัดให้มีเมื่อมีการปิดทางหลวงหรือทางอื่นใดที่มีอยู่เดิมเนื่องจากมีทางหลวงพิเศษที่กำหนดให้ต้องเสียค่าธรรมเนียมตัดผ่าน จะช่วยให้ กรมทางหลวง สามารถเร่งรัดแก้ไขเยียวยาและบรรเทาความเดือดร้อนของประชาชนผู้ใช้ทางเดิมที่ได้รับผลกระทบอันเนื่องจากมีทางหลวงพิเศษที่กำหนดให้ต้องเสียค่าธรรมเนียมตัดผ่าน ได้อย่างมีประสิทธิภาพและทันต่อสถานการณ์มากขึ้น

ผู้ได้รับผลกระทบเชิงบวก

ประชาชนทั่วไป

* เชิงลบ

ไม่มี

ผู้ได้รับผลกระทบเชิงลบ

ไม่มี

**3. สิทธิและเสรีภาพของบุคคลในเรื่องใดบ้างที่ต้องถูกจำกัด**

- ไม่มี –

**4. ประโยชน์ที่ประชาชนและสังคมจะได้รับ**

 4.1 เสริมสร้างประสิทธิภาพหรือนวัตกรรมในการปฏิบัติราชการอย่างไร

รัฐสามารถมีแหล่งเงินทุนทางเลือกใหม่ในการพัฒนาโครงการโครงสร้างพื้นฐาน
ซึ่งการลงทุนในโครงการโครงสร้างพื้นฐานดังกล่าวจะช่วยเพิ่มขีดความสามารถในการแข่งขันของประเทศในระยะยาวและโครงสร้างพื้นฐานของประเทศได้รับการพัฒนาโดยไม่ก่อให้เกิดภาระหนี้สาธารณะ รวมทั้งภาครัฐจะมีเงินงบประมาณสำหรับพัฒนาคุณภาพชีวิตในด้านอื่นๆ ให้แก่ประชาชน สนับสนุนการรักษาเสถียรภาพการเงินการคลังของประเทศและระบบเศรษฐกิจจะสามารถพัฒนาได้อย่างยั่งยืน

นอกจากนั้น การแก้ไขเพิ่มเติมพระราชบัญญัติกำหนดค่าธรรมเนียมการใช้ยานยนตร์บนทางหลวงและสะพาน พ.ศ. 2497 ยังจะช่วยให้ระบบงบประมาณของ กรมทางหลวง สำหรับการก่อสร้าง ขยาย บูรณะ บำรุงรักษา การจัดให้มีสิ่งอำนวยความสะดวกต่างๆ รวมถึงงานในส่วนของการจัดเก็บค่าธรรมเนียม สำหรับระบบโครงข่ายทางหลวงพิเศษที่กำหนดให้เป็นทางต้องเสียค่าธรรมเนียม สามารถตอบสนองต่อความต้องการของประชาชน และมีความเหมาะสมสอดคล้องกับรูปแบบการบริหารจัดการที่จะเพิ่มมากขึ้นในอนาคต โดยเฉพาะในส่วนของการกำกับดูแลการให้บริการของที่พักริมทางให้เป็นที่พึงพอใจของผู้ใช้บริการ อันจะส่งเสริมให้ผู้ใช้บริการมากขึ้นและก่อให้เกิดผลดีต่อการพัฒนาเศรษฐกิจชุมชน รวมถึงการก่อสร้าง ขยาย บูรณะ และบำรุงรักษาทางบริการที่จัดให้มีเมื่อมีการปิดทางหลวงหรือทางอื่นใดที่มีอยู่เดิม เพื่อแก้ไขเยียวยาผลกระทบต่อผู้ใช้ทางเดิมได้อย่างมีประสิทธิภาพและทันต่อสถานการณ์มากยิ่งขึ้น อันจะช่วยลดผลกระทบทางสังคม โดยไม่เป็นภาระกับงบประมาณแผ่นดินของรัฐและยังมีความมั่นคงด้านงบประมาณ

4.2 วิธีการและระยะเวลาประเมินผลสัมฤทธิ์ ตลอดจนประโยชน์ที่ประชาชนและสังคมจะได้รับ

การแก้ไขเพิ่มเติมพระราชบัญญัติกำหนดค่าธรรมเนียมการใช้ยานยนตร์บนทางหลวงและสะพาน พ.ศ. 2497 จะช่วยเพิ่มทางเลือกแหล่งเงินทุนเพิ่มเติมที่สามารถนำไปใช้ในพัฒนาโครงข่ายทางหลวงพิเศษระหว่างเมืองเส้นทางใหม่ได้สอดคล้องกับแผนการดำเนินงานและความต้องการบริการโครงสร้างพื้นฐาน ตลอดจนนำไปใช้ในการบริหารจัดการระบบทางหลวงพิเศษระหว่างเมืองให้ผู้ใช้ทางได้รับความสะดวกและปลอดภัยในการเดินทาง รวมถึงประชาชนผู้ใช้ทางเดิมที่ได้รับผลกระทบอันเนื่องจากมีทางหลวงพิเศษที่กำหนดให้ต้องเสียค่าธรรมเนียมตัดผ่าน ได้รับการเยียวยาบรรเทาความเดือดร้อนได้ทันต่อสถานการณ์และเกิดความพึงพอใจ

นอกจากนี้ การดำเนินการตามภารกิจที่อยู่ในขอบเขตของการแก้ไขเพิ่มเติมพระราชบัญญัติกำหนดค่าธรรมเนียมการใช้ยานยนตร์บนทางหลวงและสะพาน พ.ศ. 2497 ในส่วนของมาตรา 6 ในครั้งนี้ จะเกี่ยวข้องกับการบริหารเงินทุนค่าธรรมเนียมผ่านทาง จึงสามารถวัดผลสำเร็จของการดำเนินงานตามกระบวนการประเมินผลที่กำหนดไว้ในพระราชบัญญัติการบริหารทุนหมุนเวียน พ.ศ. 2558 ซึ่งกำหนดให้กรมบัญชีกลาง โดยคณะกรรมการบริหารทุนหมุนเวียนมีหน้าที่ประเมินผลการดำเนินงานทุนหมุนเวียนเป็นประจำทุกปี โดยจะต้องพิจารณาประเมินในด้านต่างๆ

 **5. ความยุ่งยากที่คาดว่าจะเกิดขึ้นจากการปฏิบัติตามกฎหมาย**

การแก้ไขเพิ่มเติมพระราชบัญญัติกำหนดค่าธรรมเนียมการใช้ยานยนตร์บนทางหลวงและสะพาน พ.ศ. 2497 มีวัตถุประสงค์หลักเพื่อให้สามารถนำเงินค่าธรรมเนียมผ่านทางไปใช้ในการโอนหรือจำหน่วยให้กับกองทุนรวมโครงการโครงสร้างพื้นฐานได้ ซึ่งเป็นการบริหารจัดการทรัพย์สินที่ส่วนราชการเป็นผู้มีหน้าที่รับผิดชอบดูแล ในวิธีการใหม่นี้จึงอาจจะมีความยุ่งยากจากการปฏิบัติตามกฎหมาย รวมทั้งในการออกกฎหมายลำดับรองที่กำหนดหลักเกณฑ์ วิธีการ และกระบวนการทางการเงินและการบัญชีเพื่อให้เกิดความชัดเจนในทางปฏิบัติเนื่องจากเป็นเรื่องใหม่

 **6. ความคุ้มค่าของภารกิจเมื่อคำนึงถึงงบประมาณที่ต้องใช้ ภาระหน้าที่ที่เกิดขึ้นกับประชาชนและการที่ประชาชนจะต้องถูกจำกัดสิทธิเสรีภาพเทียบกับประโยชน์ที่ได้รับ**

การระดมทุนผ่านกองทุนรวมโครงสร้างพื้นฐาน เพื่อเป็นแหล่งเงินในการพัฒนาโครงสร้างพื้นฐานรวมถึงการพัฒนาโครงข่ายทางหลวงพิเศษระหว่างเมือง จะช่วยให้รัฐสามารถพัฒนาโครงข่ายทางหลวง
ที่ทันสมัยและมีมาตรฐานสูงได้สอดคล้องกับความต้องการและแผนการดำเนินงานมากยิ่งขึ้น เนื่องจากการลดข้อจำกัดของแหล่งเงินทุนงบประมาณและเพดานหนี้สาธารณะของประเทศ และช่วยเพิ่มความสามารถในการแข่งขันของประเทศได้ ทำให้สามารถนำเงินงบประมาณของภาครัฐไปใช้ในการพัฒนาเศรษฐกิจและสังคมด้านอื่นๆ จึงมีความคุ้มค่าทั้งในเชิงเศรษฐกิจและสังคม

สำหรับการขยายขอบเขตการนำเงินค่าธรรมเนียมผ่านทางไปใช้ในการก่อสร้าง ขยาย บูรณะ และบำรุงรักษาทางบริการที่จัดให้มีเมื่อมีการปิดทางหลวงหรือทางอื่นใดที่มีอยู่เดิม จะช่วยลดการพึ่งพางบประมาณแผ่นดิน ทำให้รัฐสามารถนำเงินงบประมาณไปใช้ในการพัฒนาเศรษฐกิจและสังคมด้านอื่นๆ จึงมีความคุ้มค่าทั้งในเชิงเศรษฐกิจและสังคมเช่นกัน

ในส่วนของการกำหนดให้ค่าตอบแทนที่ได้รับจากเอกชนที่เข้ามาลงทุนจัดให้มีหรือการเข้าบริหารจัดการที่พักริมทาง สามารถนำกลับมาใช้ในการพัฒนาและบริหารจัดการทางหลวงพิเศษที่กำหนดให้จัดเก็บค่าธรรมเนียมได้นั้น ไม่ส่งผลกระทบที่ก่อให้เกิดภาระเพิ่มขึ้นต่องบประมาณแผ่นดิน

ทั้งนี้ ภารกิจดังกล่าวข้างต้นไม่ก่อให้เกิดภาระหน้าที่แก่ประชาชนหรือทำให้ประชาชนต้องถูกจำกัดสิทธิเสรีภาพแต่อย่างใด